สังคมข่าวหุ้น
*ตลาดหุ้นไทยอยู่ในภาวะไซด์เวย์มาหลายสัปดาห์ นักวิเคราะห์มองว่าโอกาสจะไปต่อได้ แต่ต้องปรับฐานครั้งใหญ่ลงมาก่อน บวกกับผลประกอบการของ บจ.ไตรมาสสองนี้ ก็ไม่สู้ดีเท่าไหร่ เนื่องจากเป็นช่วงโลว์ซีซั่นของหลายบริษัท แม้ว่านางเจเน็ต เยลเลน ประธานเฟดจะไม่ส่งสัญญาณขึ้นดอกเบี้ยเร็วๆ นี้ก็ตาม แต่เงินก็ยังไม่ไหลเข้าตลาดหุ้นไทย ซึ่งการเข้าไปทยอยเก็บสะสมตอนนี้คงต้องดูกันเป็นรายตัวไป หลายตัวมีปันผลระหว่างกาลที่มากกว่า 4% ต่อปี ใครชอบตัวไหนก็ลองไปเลือกดู JASIF ของเฮียนายพิชญ์  โพธารามิก ประธานเจ้าหน้าที่บริหารแจส ก็น่าสนใจ ปันผลสะใจนักลงทุน ราคาตอนนี้ก็ไม่แพง รวมทั้ง INTUCH  MC  แนวรับให้ไว้ 1,560 จุด ถัดไป 1,550 จุดตามลำดับ
19 ก.ค. 2560

สังคมข่าวหุ้น : เกียรติก้อง ว่องไวยากร
*ตลาดหุ้นไทยอยู่ในภาวะไซด์เวย์มาหลายสัปดาห์ นักวิเคราะห์มองว่าโอกาสจะไปต่อได้ แต่ต้องปรับฐานครั้งใหญ่ลงมาก่อน บวกกับผลประกอบการของ บจ.ไตรมาสสองนี้ ก็ไม่สู้ดีเท่าไหร่ เนื่องจากเป็นช่วงโลว์ซีซั่นของหลายบริษัท แม้ว่านางเจเน็ต เยลเลน ประธานเฟดจะไม่ส่งสัญญาณขึ้นดอกเบี้ยเร็วๆ นี้ก็ตาม แต่เงินก็ยังไม่ไหลเข้าตลาดหุ้นไทย ซึ่งการเข้าไปทยอยเก็บสะสมตอนนี้คงต้องดูกันเป็นรายตัวไป หลายตัวมีปันผลระหว่างกาลที่มากกว่า 4% ต่อปี ใครชอบตัวไหนก็ลองไปเลือกดู JASIF ของเฮียนายพิชญ์  โพธารามิก ประธานเจ้าหน้าที่บริหารแจส ก็น่าสนใจ ปันผลสะใจนักลงทุน ราคาตอนนี้ก็ไม่แพง รวมทั้ง INTUCH  MC  แนวรับให้ไว้ 1,560 จุด ถัดไป 1,550 จุดตามลำดับ
*งบแบงก์ใหญ่ยังต้องรออีกนิดประมาณวันที่ 20 ก.ค.นี้  โดยเฉพาะ SCB  BBL ของเสี่ยโทนี่   และกสิกรไทยของเสี่ยปั้น แต่ที่ต้องติดตามอย่างใกล้ชิดคงเป็นแบงก์กรุงไทย ที่ ผยง ศรีวณิช กรรมการผู้จัดการใหญ่ นั่งบริหารอยู่ งานนี้สำรองหนี้เน่าของ EARTH เต็มร้อยเปอร์เซ็นต์ ลุ้นกันว่าไตรมาสที่สองนี้จะถึงขั้นขาดทุนหรือเปล่า เพราะถ้าสำรองเต็มก็ประมาณ 8-9 พันล้านบาท และถ้ามีตัวอื่นร่วมด้วยก็น่าจะหมื่นล้านอัพ ก็ต้องเป็นกำลังใจให้ เพราะถือว่าเป็นของรัฐที่ต้องสนองนโยบายรัฐบาล อีกทางหนึ่งก็ต้องดูแลผู้ถือหุ้นด้วย ก็คงจะยากอยู่ที่จะทำให้ทั้งสองฝั่งสมดุลกัน ด้านงบของ TCAP ของเฮียสมเจตน์ หมู่ศิริเลิศ มีกำไรออกมาดี 1.68 พันล้านบาท เพิ่มขึ้นกว่า 14% เทียบกับช่วงเดียวกันของปีก่อนที่มีกำไรสุทธิ 1.47 พันล้านบาท
*นักวิเคราะห์แห่ปรับราคาTMB ของเฮียบุญทักษ์ หวังเจริญ  กันยกใหญ่ บางแห่งก็ให้ถึง 3 บาท แต่อย่างต่ำก็ 2.7 บาท หลังจากต่อสัญญาความร่วมมือกับ FWD  ซึ่งคาดว่า TMB จะทยอยรับรู้เป็นรายได้ปีละ 1.3 พันล้านบาท หรือ ไตรมาสละ  330 ล้านบาท ราคาตอนนี้ก็ยังถือว่าไม่แพง มีอัพไซด์ให้อีกมาก
*หุ้นกลุ่มส่งออกผวา หลังจากค่าเงินบาทแข็งค่าสุดในรอบ 2 ปี โดยเฉพาะ หุ้น HANA ภายใต้การนำของจอห์น ทอมพ์สัน ประธานบอร์ด และ KCE  ของกลุ่มองค์โฆษิต ร่วงหนัก เนื่องจากหุ้นทั้งสองตัวนี้ส่งออกในรูปของเงินดอลลาร์ทั้งหมด เมื่อบาทแข็งนักวิเคราะห์จึงคาดว่าจะได้รับผลกระทบหนักกว่าตัวอื่น
*STA ของ ไวยวุฒิ สินเจริญกุล บอสใหญ่ศรีตรังแอโกรอินดัสทรี ร่วงแรงวานนี้   หลังจากที่ประชุมบอร์ดบริษัทอนุมัติการเพิ่มทุนจดทะเบียนจำนวน 256 ล้านหุ้น พาร์หุ้นละ 1 บาท เสนอขายให้แก่ผู้ถือหุ้นเดิมของบริษัท (Rights Offering) ตามสัดส่วนในอัตรา 5 หุ้นเดิมต่อ 1 หุ้นใหม่ ที่ราคาเสนอขายหุ้นละ 10 บาท และกำหนดวันกำหนดรายชื่อผู้ถือหุ้นที่มีสิทธิจองซื้อหุ้นสามัญเพิ่มทุนตามสัดส่วนการถือหุ้น วันที่ 8 ก.ย. 60 และให้รวบรวมรายชื่อผู้ถือหุ้นตามมาตรา 225 ของ พ.ร.บ.หลักทรัพย์ฯ โดยวิธีปิดสมุดทะเบียนพักการโอนหุ้นในวันที่ 11 ก.ย. 60  คาดว่าราคาจะไดลูทประมาณ 5%  ยังน่าซื้อ ราคาเป้าหมาย 20 บาท
*EARTH อาการน่าเป็นห่วง หลังจากนางพรทิพย์ เจริญอาภรณ์วัฒนา ประธานบมจ.อุตสาหกรรมผ้าเคลือบพลาสติกไทย หรือ TCOAT  ได้ออกมานั่งยันนอนยันแล้วว่า  บมจ.เอ็นเนอร์ยี่ เอิร์ธ  ผิดนัดชำระหนี้ของตั๋วแลกเงินจำนวน 1 ฉบับ วงเงิน 10 ล้านบาท จากที่บริษัทลูกลงทุนไว้  2 ฉบับ รวม 20 ล้านบาทในตั๋วแลกเงิน ไม่รู้ว่าจะมีรายอื่นตามมาอีกกี่ราย ขณะที่เจ้าหนี้แบงก์ก็ไม่ยอมปล่อยกู้ให้เพิ่ม ดังนั้นต้องรอปาฎิหาริย์อย่างเดียวเท่านั้น
*หุ้น BANPU ของตระกูลว่องกุศลกิจ เด้งดึ๋ง หลังจากหลายโบรกฯมองว่าผลประกอบการไตรมาสสองจะเริ่มฟื้นตัว ราคาถ่านหินเข้าสู่ภาวะสมดุล ขณะที่ราคาหุ้นอยู่ในระดับน่าลงทุนแล้ว ราคาหุ้นที่ปรับลดลง 23% ในช่วง 3 เดือนที่ผ่านมา ทำให้ BANPU มีอัพไซด์กว่า 32%
*วันนี้มาลุ้นหุ้นน้องใหม่  บี.กริม เพาเวอร์ ภายใต้การบริหารของนางปรียนาถ สุนทรวาทะ ประธานเจ้าหน้าที่บริหาร บริษัท บี.กริม เพาเวอร์ จำกัด ว่าจะยืนเหนือจอง 16 บาทได้หรือไม่  ก่อนหน้านี้สถาบันแห่จองซื้อสูงกว่าที่จัดสรร 6.5 เท่า ผู้บริหารหวังสร้างเสถียรภาพราคาหุ้น พร้อมนำเงินระดมทุน 1 หมื่นล้านบาท ชำระหนี้ ด้านที่ปรึกษาทางการเงิน มั่นใจได้รับการตอบรับดี
*ขอแสดงความยินดีกับโมโตะซัง ซีอีโอ บริษัทหลักทรัพย์ แซด คอม  (“บริษัทหลักทรัพย์ แซด คอม”) ซึ่งเป็นบริษัทหลักทรัพย์ออนไลน์น้องใหม่หมาดๆ หลังได้รับใบอนุญาตประกอบธุรกิจหลักทรัพย์จากกระทรวงการคลังด้วย งานนี้ผู้บริหารมั่นใจว่าจะเป็นที่ถูกใจของบรรดาเม่าทั้งหลาย เพราะเน้นการวิเคราะห์หุ้นขนาดเล็กและกลาง ที่ไม่ได้รับความสนใจจากโบรกฯใหญ่ แถมด้วยการให้มาร์จิ้น พร้อมเสริมความรู้ติดปีกให้แมงเม่าก่อนลงสนามจริง  รอพบกับการเปิดตัวอย่างเป็นทางการในเดือน พ.ย.นี้